S-222/2017

Mál þetta, sem þingfest var og dómtekið fimmtudaginn 7. desember sl., er höfðað með ákæru lögreglustjórans á Suðurlandi þann 8. nóvember sl., á hendur A

fyrir fíkniefnalagabrot og tilraun til brots á lögum um fullnustu refsinga

með því að hafa, þriðjudaginn 1. ágúst 2017, í fangelsinu að Litla-Hrauni á Eyrarbakka, haft í vörslu sinni 298 einingar af lýsergíði (LSD) og fyrir að hafa haft í vörslu sinni án tilskilinnar heimildar 42 lyfjatöflur er innihéldu ávana- og fíkniefnið búprenorfín og 13 lyfjatöflur er innihéldu ávana- og fíkniefnið metýlfenídat, en ákærði hafði komið framangreindum efnum fyrir innan klæða í nærbuxum sínum og reynt að smygla þeim þannig til fanga í fangelsinu er hann kom sem heimsóknargestur að Litla-Hrauni.

Teljast brot ákærða varða við 2. gr., sbr. 5. og 6. gr. laga um ávana- og fíkniefni nr. 65, 1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum, 3. gr., sbr. 5. gr. laga um ávana- og fíkniefni nr. 65, 1974 með síðari breytingum og 2. tl. 1. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. fylgiskjal I með reglugerð nr. 789/2010 um breytingu á reglugerð nr. 233/2001 og 1. mgr., sbr. 2. mgr. 99. gr. laga um fullnustu refsinga nr. 15, 2016.

Þess er krafist að ákærði verði dæmdur til refsingar og til að sæta upptöku á framangreindum fíkniefnum (efnaskrá lögreglu nr. 35669) samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233/2001 og til greiðslu alls sakarkostnaðar.

Ákærði mætti við þingfestingu málsins og lýsti yfir að hann óskaði ekki eftir skipun verjanda. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru. Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga. Lýsti ákærði þar aðdraganda brots síns, sem og aðstæðum sínum.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar. Samkvæmt framlögðu sakavottorði hefur ákærði ekki áður sætt refsingu.

Refsing ákærða er hæfilega ákveðin fangelsi í fjóra mánuði. Að virtum atvikum máls og að teknu tilliti til skýlausrar játningar ákærða og þess að hann hefur samkvæmt gögnum málsins ekki áður verið fundinn sekur um refsivert athæfi, þykir rétt að fresta fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með áorðnum breytingum. Með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, eru gerð upptæk framangreind fíkniefni líkt og greinir í dómsorði. Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 250.834 kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, A, sæti fangelsi í fjóra mánuði, en fresta skal fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með áorðnum breytingum.

Gerðar eru upptækar 298 einingar af lýsergíði (LSD), 42 lyfjatöflur er innihéldu búprenorfín og 13 lyfjatöflur er innihéldu metýlfenídat, sbr. efnaskrá lögreglu nr. 35669.

Ákærði greiði allan sakarkostnað, 250.834 krónur.

S-kvk-nf I-kvk-nf.